Aħjar fqir li jgħix bla ħtija, minn wieħed għani li jqarraq bi kliemu. Mhix tajba l-ħeġġa mingħajr il-ħsieb; u min jimxi bl-għaġla jitlef triqtu. Bi bluhatu l-bniedem jgħarraq ħajtu, u mbagħad jeħodha kontra l-Mulej. L-għana jiġbed ħafna ħbieb, imma l-fqir sa ħabibu jitilqu. Min jixhed il-falz ma jibqax bla kastig, u min ilissen il-gideb ma jeħlishiex. Ħafna jfittxu jinħabbu ma' min hu jdejh miftuħa, kulħadd ħabib ta' min iħobb jagħti. Lill-fqir sa ħutu jaħarbuh; kemm aktar ħbiebu jitbiegħdu minnu! Ifittixhom bi kliemu, imma kollu għalxejn. Min jikseb id-dehen iħobb lilu nnifsu, min jgħożż l-għaqal ikollu r-riżq. Min jixhed il-falz ma jibqax bla kastig, u min ilissen il-gideb jintilef. Ma jixraqlux lill-iblah il-lussu; kemm anqas lill-ilsir li jaħkem fuq il-kbarat! Bniedem bil-għaqal idum ma jagħdab, hu ġieħ għalih jagħlaq għajnejh għall-offiża. L-għadab ta' sultan bħal għajta ta' ljun, imma ħnientu bħal nida fuq il-ħaxix. Iben iblah hu l-għali ta' missieru, u mara ġellieda bħall-ilma jqattar dejjem. Id-dar u l-għana wirt il-missirijiet, imma mara bil-għaqal hi don tal-Mulej. L-għażż iġib in-ngħas, u l-għażżien ibati l-ġuħ. Min iħares il-liġi jħares lilu nnifsu; min imaqdar il-kelma ta' Alla jmut. Min iħenn għall-fqir ikun qed jislef lill-Mulej, u hu jroddhulu bi ħlas tajjeb. Widdeb 'l ibnek dment li hemm tama għalih; imma tkunx daqshekk aħrax li twasslu għall-mewt. Min jagħdab iżżejjed ibati hu; u jekk teħilsu mill-kastig, jagħmel agħar. Isma' l-parir u ilqa' t-tagħlim, biex ikollok l-għerf sal-aħħar ta' ħajtek. Wieħed jista' jfassal ħafna ħsibijiet, imma dak li jseħħ hu l-ħsieb tal-Mulej. Il-bniedem jiġbdek bi tjubitu; aħjar tkun fqir milli giddieb. Il-biża' tal-Mulej iwassal għall-ħajja; min jimtela bih ma jilħqux id-deni. L-għażżien idaħħal idu fil-platt, u mank ireġġagħha lura lejn ħalqu. Jekk issawwat il-vjolenti, jitgħallem iċ-ċkejken, widdeb l-għaqli, u hu jifhmek u jitgħallem. Min jgħakkes lil missieru u jkeċċi 'l barra 'l ommu, hu iben bla ġieħ u kollu għajb. Tisma' xejn it-tagħlim, ibni, la trid titwarrab minn kliem l-għerf. Xhud ħażin jidħak bil-ġustizzja, u fomm il-ħżiena jibla' l-qerq. Għall-vjolenti hemm il-kundanna, u s-swat għal dahar il-boloh.